[pic] | KOMISIJA EVROPSKIH SKUPNOSTI |

Bruselj, 27.8.2007

COM(2007) 482 konč.

Predlog

SKLEP SVETA

o sklenitvi Protokola o spremembi Sporazuma o sodelovanju med Evropsko gospodarsko skupnostjo in Kraljevino Tajsko o pridelavi, trženju in trgovini z manioko

(predložila Komisija)

OBRAZLOŽITVENI MEMORANDUM

Leta 1982 sta ES in Kraljevina Tajska podpisali dvostranski sporazum o manioki, ki zagotavlja uvoz 21 milijonov ton rezin manioke v štiriletnem obdobju, z nekoliko prilagodljivosti na podlagi upravnega sodelovanja glede letnih količin.

Za uvoz manioke iz Tajske v ES se v zvezi z letno kvoto zdaj zahteva predložitev izvoznih potrdil in uvoznih dovoljenj. Uvozni režim za manioko preko izvoznih potrdil in uvoznih dovoljenj je določen s členom 5 Sporazuma o sodelovanju med Evropsko skupnostjo in Kraljevino Tajsko o proizvodnji, trženju in trgovini z manioko iz leta 1982. Sporazum o sodelovanju se samodejno obnovi vsaka štiri leta.

Komisija je 10. aprila 2006 od Sveta prejela pooblastilo za začetek pogajanj s Kraljevino Tajsko za spremembo Sporazuma o sodelovanju med Evropsko skupnostjo in Kraljevino Tajsko. Namen spremembe je bil spremeniti člen 5 Sporazuma o sodelovanju in upravljanje uvoznega režima za uvoz manioke iz Tajske v Skupnost tako, da se vzpostavi sistem „prvi pride – prvi dobi“, ki ga upravlja GD TAXUD . Novi sistem bo zelo poenostavil upravljanje in zmanjšal stroške uvoznega režima.

Ta pogajanja so bila uspešno zaključena in Svet mora sprejeti ustrezne spremembe Sporazuma o sodelovanju.

Predlog

SKLEP SVETA

o sklenitvi Protokola o spremembi Sporazuma o sodelovanju med Evropsko gospodarsko skupnostjo in Kraljevino Tajsko o pridelavi, trženju in trgovini z manioko

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133(3) v povezavi s prvim stavkom prvega pododstavka člena 300(2) Pogodbe,

ob upoštevanju predloga Komisije[1],

ob upoštevanju naslednjega:

(1) Svet je 10. aprila 2006 Komisijo pooblastil, da začne pogajanja za zagotovitev skladnosti med Sporazumom o sodelovanju med Evropsko gospodarsko skupnostjo in Kraljevino Tajsko o pridelavi, trženju in trgovini z manioko, v nadaljnjem besedilu „Sporazum o sodelovanju“, in Uredbo Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti[2].

(2) Namen pogajanj je bil spremeniti člen 5 Sporazuma o sodelovanju, da se uskladi z določbami členov 308a do 308c Uredbe (EGS) št. 2454/93 (upravljanje tarifnih kvot, ki so oblikovane tako, da se uporabljajo po kronološkem zaporedju datumov carinskih deklaracij) in členov 55 do 65 navedene uredbe (posebne določbe v zvezi s potrdili o poreklu blaga za nekatere kmetijske proizvode, za katere se uporabljajo posebni uvozni režimi).

(3) Pogajanja je vodila Komisija v okviru pooblastila Sveta.

(4) Komisija je dosegla sporazum v obliki potrjenega zapisnika s Kraljevino Tajsko, ki je zainteresirana pogodbenica za dobavo proizvodov z oznako KN 0714 10 10, 0714 10 91 in 0714 10 99.

(5) Sporazum je treba odobriti.

SKLENIL:

Člen 1

1. Protokol o spremembi Sporazuma o sodelovanju med Evropsko gospodarsko skupnostjo in Kraljevino Tajsko glede spremembe člena 5 Sporazuma o sodelovanju med Evropsko gospodarsko skupnostjo in Kraljevino Tajsko o pridelavi, trženju in trgovini z manioko se odobri v imenu Skupnosti.

2. Besedilo Protokola je priloženo k temu sklepu.

Člen 2

Predsednik Sveta je s tem sklepom pooblaščen, da imenuje osebo, pooblaščeno za podpis Sporazuma iz člena 1, ki zavezuje Skupnost.

Člen 3

V obsegu, ki je potreben za polno uporabo navedenega sporazuma od 1. januarja 2008 Komisija sprejme podrobna pravila za izvajanje Sporazuma v skladu s postopkom iz člena 4(2) tega sklepa .

Člen 4

1. Komisiji pomaga Upravljalni odbor za žita, ustanovljen s členom 25 Uredbe (ES) št. 1784/2003 .

2 . Pri sklicevanju na ta odstavek se uporabljata člena 4 in 7 Sklepa 1999/468/ES .

Obdobje, določeno v členu 4(3) Sklepa 1999/468/ES, je en mesec .

Člen 5

Ta sklep se objavi v Uradnem listu Evropske unije .

V Bruslju, …

Za Svet

Predsednik

PROTOKOL

o spremembi Sporazuma o sodelovanju med Kraljevino Tajsko in Evropsko gospodarsko skupnostjo o pridelavi, trženju in trgovini z manioko

SVET EVROPSKE UNIJE

na eni strani

VLADA KRALJEVINE TAJSKE

na drugi strani

NA zahtevo Evropske skupnosti o pogajanjih za spremembo člena 5 Sporazuma o sodelovanju o pridelavi, trženju in trgovini z manioko, v nadaljnjem besedilu Sporazuma o sodelovanju, zaradi njegove uskladitve z določbami členov 55 do 65 in 308a do 308c Uredbe (EGS) št. 2454/93,

POTRJUJOČ njuno pripravljenost za ohranitev veljavnega sporazuma o sodelovanju,

STA SE ODLOČILA, da spremenita Sporazum o sodelovanju v zvezi z ustreznimi določbami člena 5 tega protokola ter v ta namen imenovala pooblaščence:

SVET EVROPSKE UNIJE:

VLADO KRALJEVINE TAJSKE:

KI sta se po izmenjavi pooblastil v pravilni in predpisani obliki

DOGOVORILA NASLEDNJE:

Člen 1

Člen 5 Sporazuma o sodelovanju se nadomesti z naslednjim:

„Tarifno kvoto v zvezi z dogovorjeno količino izvoza upravlja Skupnost v skladu s kronološkim zaporedjem datumov sprejetja deklaracij za sprostitev v prosti promet (načelo „prvi pride – prvi dobi“).

Tajska se na svoji strani obvezuje, da bo sprejela vse potrebne določbe za izdajanje potrdil o poreklu blaga, ki se morajo uporabljati za uvoz manioke v Skupnost.

Če je potrebno, pristojna organa obeh pogodbenic izmenjata informacije, ki so potrebne za spremljanje in lažje izvajanje Sporazuma.“

Člen 2

Ta protokol je sestavni del Sporazuma o sodelovanju.

Člen 3

Ta protokol odobrita Evropska skupnost in Kraljevina Tajska v skladu s svojimi postopki.

Člen 4

Ta protokol začne veljati 1. januarja 2008.

Člen 5

Ta protokol je sestavljen v dveh izvodih v vsakem od uradnih jezikov pogodbenic, pri čemer je vsako od besedil enako verodostojno.

V Bruslju, …

Za Evropsko skupnost Za Kraljevino Tajsko |

[1] UL C ..., …, str. ….

[2] UL L 302, 19.10.1992, str. 1.